ธนชาตพร้อมใช้สาขาตะลุยขายครบวงจร
ธนาคารธนชาตชูกลยุทธ์ใช้ 630 สาขา เป็นช่องทางหลักในการขายบริการทางการเงินครบวงจร
13 ก.ค. 2555

ธนาคารธนชาตชูกลยุทธ์ใช้ 630 สาขา เป็นช่องทางหลักในการขายบริการทางการเงินครบวงจร
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า หลังการรวมกิจการระหว่างธนาคารธนชาต กับธนาคารนครหลวงไทยสำเร็จ ธนาคารมีศักยภาพและมีความพร้อมในการแข่งขันกับอุตสาหกรรมธนาคารพาณิชย์เต็มรูปแบบแล้ว โดยธนาคารมีนโยบายใช้สาขาในการทำตลาดขายผลิตภัณฑ์ทางการเงินทุกประเภท
“สาขาที่มีทั้ง 630 แห่งเป็นช่องทางสำคัญที่เข้าถึงลูกค้าทุกกลุ่มเป้าหมาย และสามารถให้บริการทางการเงินที่ครบวงจรแก่ลูกค้า ทั้งเงินฝาก และสินเชื่อทุกประเภท รวมถึงผลิตภัณฑ์อื่นๆ ทำให้ธนาคารธนชาตยกระดับเป็นสถาบันการเงินครบวงจรเต็มรูปแบบอย่างแท้จริง” นายสมเจตน์ กล่าว
นอกจากนี้ ธนาคารธนชาตยังมีนโยบายในการจัดรายการส่งเสริมการตลาดเพื่อมอบสิทธิพิเศษให้กับลูกค้าตั้งแต่วันนี้-30 ก.ย.นี้ โดยลูกค้าที่มีวันคล้ายวันเกิดจะได้รับดอกเบี้ยอัตราพิเศษและสิทธิพิเศษทางการเงินหลากหลาย ทั้งเงินฝาก สินเชื่อเช่าซื้อรถยนต์ และสินเชื่อเคหะ ฯลฯ